Sprellemannsprisen

**Sprellemannsprisen**, også omtalt som **Årets Sprellemann**, var en hederspris i Narvik i Nordland som fra 1991 til 2017 ble delt ut til personer, lag og organisasjoner som hadde gjort en betydelig innsats for barn og unge. Prisen ble etablert av studentmiljøet ved Høgskolen i Narvik gjennom Narvik Studentersamfunn og var i mange år knyttet til Vinterfestuka.

Formålet med prisen var å løfte fram frivillig arbeid og lokalt engasjement for barn og ungdom. Gjennom årene var utdelingen et samarbeid mellom Narvik Studentersamfunn, kulturadministrasjonen i Narvik kommune, Narvik Sparebank, Høgskolen i Narvik og senere UiT Norges arktiske universitet campus Narvik.

## Historie
Sprellemannsprisen ble opprettet i 1991 av studentene ved Høgskolen i Narvik gjennom det daværende Teknikersamfunnet, senere Narvik Studentersamfunn. Den første utdelingen fant sted under Vinterfestuka samme år, da Olav Losvik mottok prisen for sitt arbeid for Nor-turneringen (LKAB Cup Narvik). LKAB Cup Narvik er en av Nord Norges største fotballturneringer.

I 1993 ble det, etter initiativ fra Narvik kommune, utarbeidet statutter for prisen, og kommunen bidro med 5 000 kroner til ordningen. Etter hvert bestod prisen av diplom, blomster og en bronsestatuett smidd av Tor-Vegard Mørkved ved Smia i Sund. Enkelte prismottakere mottok også spesiallagde kunstneriske arbeider utført av blant andre avistegner Reidar Hanssen og grafikeren Karl-Gustav Gjertsen.

Utdelingen fant i flere år sted under en presselunsj på Høgskolen i Narvik i forbindelse med Vinterfestuka.

I 2001 meddelte Narvik kommune i et brev til Stiftelsen Vinterfestuka at ordningen med kommunalt bidrag til prisen ble ansett som opphørt. Prisen fortsatte likevel i flere år med støtte fra blant andre høgskolen, banker og andre lokale samarbeidspartnere.

## Statutter
Ifølge statuttene skulle prisen tildeles personer, lag eller foreninger som hadde lagt ned en aktiv innsats for barn og ungdom. Det ble lagt vekt på at mottakerne fortsatt skulle være aktive, og at arbeidet i utgangspunktet skulle være frivillig og ideelt. Samtidig hadde juryen anledning til å utvise skjønn dersom ingen kandidater oppfylte alle kriteriene fullt ut.

Juryen skulle bestå av fem til seks medlemmer. Narvik Studentersamfunn hadde ansvar for å oppnevne representasjon og for å sette ned en gyldig jury. Juryen konstituerte seg selv og valgte formann, som hadde dobbeltstemme ved stemmelikhet.

## Prisvinnere av Sprellemannsprisen

## Organisering
Sprellemannsprisen ble administrert av Narvik Studentersamfunn i samarbeid med ulike lokale institusjoner. Sammensetningen av juryen varierte over tid, men inkluderte representanter fra studentmiljøet, kultursektoren, Vinterfestuka, Høgskolen i Narvik/UiT og enkelte år også Narvik Sparebank.
## Opphør
Sprellemannsprisen ble sist delt ut i 2017. I årene som fulgte gjennomgikk studentmiljøet ved campus Narvik flere endringer. Etter fusjonen mellom Høgskolen i Narvik og UiT Norges arktiske universitet i 2016 ble deler av campus ombygd, noe som i en periode påvirket studentorganisasjonenes aktivitet.

Under covid-19-pandemien fra 2020 ble studentaktiviteten ytterligere redusert, og flere studentforeninger hadde begrenset drift. Ifølge omtaler fra studentmiljøet bidro dette til at enkelte tradisjoner og arrangementer ikke ble videreført, blant dem Sprellemannsprisen.

## Se også

* Vinterfestuka
* Historie – Narvik Studentersamfunn
* Høgskolen i Narvik

## Referanser

## Eksterne lenker

* Narvik Studentersamfunn
* UiT Campus Narvik